“มอร์นิ่งสตาร์” เปิดชื่อกองทุนใหญ่ซื้อหุ้นกู้ “เอเวอร์แกรนด์”
“มอร์นิ่งสตาร์” เปิดชื่อ 6 กองทุนใหญ่ซื้อหุ้นกู้ "เอเวอร์แกรนด์" เผย UBS-HSBC-Blackrock เพิ่งเข้าซื้อช่วงไม่กี่เดือนที่ผ่านมา
“มอร์นิ่งสตาร์” เปิดชื่อกองทุนใหญ่ซื้อหุ้นกู้ "เอเวอร์แกรนด์" เผย UBS-HSBC-Blackrock เพิ่งเข้าซื้อช่วงไม่กี่เดือนที่ผ่านมา
22 ก.ย. 2564

สืบเนื่องจากกรณี ไชน่า เอเวอร์แกรนด์ กรุ๊ป บริษัทอสังหาริมทรัพย์ใหญ่อันดับ 2 ของจีน ซึ่งกำลังเผชิญปัญหาวิกฤตสภาพคล่อง มีกำหนดจ่ายดอกเบี้ยหุ้นกู้ของบริษัท 2 งวดในเดือนนี้ ซึ่งเอเวอร์แกรนด์มีกำหนดจ่ายดอกเบี้ยวงเงิน 83.5 ล้านดอลลาร์ หรือราว 2,780 ล้านบาท ในวันที่ 23 ก.ย.ของหุ้นกู้ที่ครบกำหนดไถ่ถอนในเดือนมี.ค.2565 และมีกำหนดจ่ายดอกเบี้ยวงเงิน 47.5 ล้านดอลลาร์ หรือราว 1,580 ล้านบาท ในวันที่ 29 ก.ย.ของหุ้นกู้ที่ครบกำหนดไถ่ถอนในเดือนมี.ค.2567
โดยหากเอเวอร์แกรนด์ไม่สามารถชำระดอกเบี้ยเมื่อถึงวันกำหนดชำระดังกล่าว ทางบริษัทจะมีเวลาอีก 30 วันเพื่อทำการชำระ และหากบริษัทยังคงไม่สามารถชำระดอกเบี้ยก็จะถือว่าบริษัทผิดนัดชำระหนี้ ซึ่งจะทำให้ต้องมีการปรับโครงสร้างหนี้ และคาดว่านักลงทุนที่เข้าซื้อหุ้นกู้ของเอเวอร์แกรนด์จะได้รับส่วนแบ่งการชำระคืนในสัดส่วนต่ำ
ทั้งนี้ข้อมูลจาก Morningstar Direct ระบุว่า UBS, HSBC และ Blackrock ได้เข้าซื้อหุ้นกู้ของเอเวอร์แกรนด์ในช่วงไม่กี่เดือนที่ผ่านมา
“เราเห็นกองทุนหลายกองทุนเข้าซื้อหุ้นกู้ของเอเวอร์แกรนด์ในเดือนก.ค.-ส.ค. เนื่องจากมีมูลค่าที่น่าจูงใจ” นายแพทริก จี นักวิเคราะห์ของ Morningstar กล่าว
โดย Morningstar เปิดเผยว่า รายชื่อกองทุนขนาดใหญ่ที่ได้เข้าซื้อหุ้นกู้จำนวนมากของเอเวอร์แกรนด์ ได้แก่ Fidelity Asian High-Yield Fund, UBS (Lux) BS Asian High Yield (USD), HSBC Global Investment Funds – Asia High Yield Bond X, Pimco GIS Asia High Yield Bond Fund, Blackrock BGF Asian High Yield Bond Fundและ Allianz Dynamic Asian High Yield Bond
โดยก่อนหน้านี้ เอเวอร์แกรนด์ออกแถลงการณ์ยอมรับว่าบริษัทกำลังเผชิญปัญหาสภาพคล่อง และอาจไม่สามารถชำระหนี้ได้ตามกำหนด
สำหรับข้อมูลที่มีการยื่นต่อตลาดหลักทรัพย์เซี่ยงไฮ้ระบุว่า เอเวอร์แกรนด์มีตราสารหนี้เชิงพาณิชย์มูลค่ารวม 2.057 แสนล้านหยวน (3.2 หมื่นล้านดอลลาร์) หรือราว 1 ล้านล้านบาท ณ สิ้นปี 2563
นอกจากนี้ยังมีการประเมินว่า ขณะนี้เอเวอร์แกรนด์มีหนี้สินมากกว่า 3 แสนล้านดอลลาร์ หรือราว 10 ล้านล้านบาท เทียบเท่ากับ 2% ของตัวเลขผลิตภัณฑ์มวลรวมภายในประเทศ (GDP) ของจีน หลังจากที่บริษัทได้ทำการกู้เงินมาเป็นเวลาหลายปีเพื่อรองรับการขยายตัวของภาคอสังหาริมทรัพย์ของจีน